Luister: ’n Laaste totsiens aan Theuns JordaanTheuns Jordaan (Foto: Facebook) “ŉ Mens hoor Theuns se stem nog oral, dit voel soms asof hy nie werklik weg is nie.” Só sê Jacques du Plessis, ’n kunstenaar wat vir langer as ’n dekade baie nou saam met wyle Theuns Jordaan gewerk het. Jacques is ook deel van die groep kunstenaars wat op 25 Maart vanjaar by Loftus Versfeld byeen gaan kom om hulde aan dié legende van die Afrikaanse musiekbedryf te bring. Die opbrengs van dié massakonsert word aan stamselnavorsing en die Dierebeskermingsvereniging (DBV) geskenk. “Diere was Theuns se hart gewees, dit is belangrik dat ’n geldjie soontoe ook gaan,” het Jacques verduidelik. Lianie May, wat nog voordat haar eie sangloopbaan vlamgevat het, ’n reuse-aanhanger van Theuns was, beskryf haar ontslape vriend as ’n getroue raadgewer, iemand wat opreg omgegee het en altyd ’n vriendelike woord gehad het. “Dit is ’n voorreg en ’n groot eer om hierdie konsert te kan hou,” het Lianie gesê. “Elke keer wat ek Theuns gesien het, of dit nou gister, vandag of môre was, was hy dieselfde; vriendelik en opreg.” Lianie en Jacques sal saam met onder meer Steve Hofmeyr, Ricus Nel, Juanita du Plessis, Jay du Plessis, Ray Dylan, Dozi en Kurt Darren op die reuse-huldeblykverhoog te siene wees. Mense wat die vertoning gaan bywoon, kan verwag om ’n Theuns Jordaan-konsert te kyk, hierdie keer net met sy vriende op die verhoog, vertel Jacques. “Dit gaan ’n hartseer dag wees, maar ons probeer dit lig hou. Mense moet daar wegstap en voel dat hulle weer by ’n Theuns Jordaan-konsert was.” Die konsert gaan nie opgeneem of regstreeks uitgesaai word nie. Jacques moedig mense aan om kaartjies te koop en die dag saam met die kunstenaars te geniet. “Dis ’n afskeid aan ons liewe vriend, Theuns. Kom sê saam met ons tot siens vir Theuns Jordaan.” ŉ Gelukkige Maroela Media-leser kan twee kaartjies vir die Theuns Jordaan-huldeblykvertoning wen. Vul die vorm hieronder in om die kans te staan om dié leser te wees. Die kompetisie het gesluit.